Sådan lyder det i dag fra social- og ældreministeren, Astrid Krag, Socialdemokratiet, forud for et borgermøde i Aalborg om fremtidens ældrepleje i Danmark. Her på TV2 Nord har vi ad flere omgange den seneste tid fortalt om ældre borgere, som har frabedt sig personlig pleje og nægtet at lukke hjemmeplejen ind. Det er sager, som flere gange har rejst spørgsmålet, om beføjelserne for det kommunale plejepersonale skal ændres. Men for at komme netop den slags sager til livs, er der i stedet brug for at gentænke ældreplejen, lyder det i dag fra Astrid Krag. - Generelt vil jeg advare mod, at vi tænker lovgivning, vold, tvang og magtanvendelse som svaret her, siger Astrid Krag. På trods af det så skal politikerne alligevel træde til, mener hun. - En del af pilen peger på mig og mine kollegaer på Christiansborg. Nu har vi troet, at vi kunne centralisere os ud af lokale problemerne. Det skal vi holde op med. Astrid Krag mener, at plejedilemmaet kalder på ny lovgivning. - Vi skal starte forfra med en ny ældrelov, hvor vi regulerer så lidt som muligt men, hvor vi har nogle centrale værdier. Mindre papirarbejde og mere ældrekontakt Ifølge Astrid Krag kan ny lovgivning føre til, at der kan arbejdes på at skabe et rum mellem den ældre, ældreplejen og nogle pårørende, hvis der er det, og så skal man arbejde på det ude i kommunerne, og se på, hvad kommunerne selv kan arbejde med. Astrid Krag mener i højere grad, at medarbejderne skal bruge deres tid og evner på andet end at udfylde papirer. - De skal ikke bruge så meget tid, som de gør i dag, på papirarbejde. De skal i stedet bruge deres tid og faglighed på mødet med de ældre. Så tror jeg, det bliver nemmere for de ældre, at nå frem til en erkendelse af, at nu har jeg brug for hjælp, siger Astrid Krag.

Referat:
Fremtidens ældrepleje skal være langt mindre bureaukratisk, og det er nødvendigt med helt ny lovgivning på området.